Anklagemyndigheden kræver de tiltalte i Se og Hør-sagen idømt hårde fængselsstraffe

Ekstra Bladet (Retten i Glostrup): Se og Hør-sagen skal koste de seks tiltalte meget hårde fængselsstraffe, som skal være 'følelige' ubetingede fængselsstraffe, der både afspejler forbrydelsens grovhed, men som også virker 'afskrækkende' for fremtiden.

Det har anklager Henrik Pedersen fra Københavns Vestegns Politi netop fortalt i retten.

Henrik Pedersen har netop argumenteret for, at de seks tiltalte kræves idømt mellem 8 måneder og tre års fængsel. Værst bør det ifølge anklagemyndigheden gå for den tidligere systemoperatør hos IBM/Nets - den såkaldte tys-tys-kilde Peter Bo Henriksen.

Men også chefredaktørerne Henrik Qvortrup, Kim Henningsen og udgiverredaktør Per Ingdal skal ifølge anklagemyndigheden forvente et krav om flere års ubetinget fængsel for deres roller.

- For chefredaktørerne er det helt afgørende, at de havde mulighed for at stoppe den kriminelle aktivitet ved bare at sige 'stop', har Henrik Pedersen lige fortalt.

- Men de gjorde det ikke.

Strafpåstandene er fordelt med:

8-10 måneder til de to journalister Kenn B. Rasmussen og Kasper Kopping.

1,5-2 års fængsel til udgiverdirektør i Aller Media Per Ingdal.

Op mod 2 års fængsel til chefredaktørerne Kim Henningsen og Henrik Qvortrup.

- Qvortrup var manden, der fik idéen og arrangerede den ulovlige aftale, siger Henrik Pedersen.

Se også: Lige nu: Anklager i Se og Hør-sag: Alle skal dømmes

Og endelig 2,5-3 års fængsel til den IBM/Nets-ansatte systemoperatør Peter Bo Rasmussen.

- Peter Bo Henriksen begik det alvorligste tillidsbrud, men Qvortrup som chefredaktør følte sig fristet. Straffen skal være betydelig. Den skal virke afskrækkende. Det er navnligt påkrævet, at straffen skal gøres ubetinget, siger anklageren.

En form for ulovlig hacking

De seks risikerer fængselsstraf for en form for ulovlig hacking og videregivelse af fortrolige oplysninger. Efter anklagemyndighedens opfattelse er det sket ved, at Peter Bo Henriksen fulgte flere end 100 kendte danskeres brug af Mastercard og American Express. Oplysningerne leverede han videre til ansatte på Se og Hør, som på den måde kunne følge de kendtes færd rundt i verden. Og over en periode på flere år fik han ifølge anklagemyndigheden 400.000 kroner i honorar for sine leverancer.

Tilbage i august fik de to tidligere chefer på Se og Hør, Lise Bondesen og Kim Bretov, hver seks måneders betinget fængsel i samme sag. Men modsat de seks tiltalte havde de to tilstået, at de har begået noget strafbart.

- Samlet set bør de tiltalte straffes strengere end Bretov og Bondesen. De seks er afgørende aktører, mens Bretov og Bondesen alene er væsentlige aktører, siger anklager Henrik Pedersen.

Kræver tillid til betalingssystem

Anklagemyndighedens strafpåstande til de seks, der nægter sig skyldige, og som altså lige er blevet fremsagt, afspejler, hvad den anden anklager i sagen Morten Frederiksen for kort tid siden argumenterede for i retten. Det var Morten Frederiksen, som tog sig af at procedere om skyldsspørgsmålet. Henrik Pedersen har taget sig af argumenterne om strafpåstandenes længder.

- Det kan være, det bliver lidt højstemt. Men jeg mener det faktisk. Det er afgørende for, at vi kan have tiltro til et moderne betalingssystem. Det er en alvorlig krænkelse af tilliden til kreditkort. Det er en systematisk overvågning af langt over 100 personer i mere end tre et halvt år. Herunder af medlemmer af Kongehuset, sagde Morten Frederiksen.

- Det indebærer i sig selv en alvorlig sikkerhedsrisiko. Hvor opholdt kronprinsen sig henne? Hvilken rejserute benyttede statsministeren sig af? Oplysninger, som tilhører en snæver kreds og PET, men som Se og Hør med en kriminel aftale om systematisk overvågning fik indblik i. Formålet? Det var at skrive historier i bladet. Det var underholdning om kendte personers privatliv. Der er ingen samfundsmæssig betydning. Kun et formål - at tjene mange penge, sagde Morten Frederiksen.

Senere torsdag og fredag skal de seks tiltaltes forsvarere procedere for frifindelse til deres klienter.

Der falder dom i sagen 24. november.